เช็ก 12 จุดพักรถ “ปีใหม่” หนุนขับขี่ปลอดภัย ไร้อุบัติเหตุ
กทม.เปิด 12 จุดอำนวยความสะดวก-แนะเส้นทาง พร้อมให้ความช่วยเหลือประชาชนตลอด 24 ชั่วโมง ระหว่างวันที่ 27 ธ.ค.65-4 ม.ค.66 ภายใต้การรณรงค์ "ชีวิตวิถีใหม่ ขับรถอย่างปลอดภัย ไร้อุบัติเหตุ" ตลอดช่วงเทศกาลปีใหม่
“กทม.” เปิด 12 จุดบริการอำนวยความสะดวก ประชาชน ช่วงเทศกาลปีใหม่ ถึงวันที่ 4 ม.ค.66
29 ธ.ค. 2565

นายจักกพันธุ์ ผิวงาม รองผู้ว่าราชการกรุงเทพมหานคร (กทม.) เป็นประธานเปิดจุดบริการประชาชนเพื่ออำนวยความสะดวกและดูแลประชาชนช่วงเทศกาลปีใหม่ 66 ระหว่างวันที่ 27 ธ.ค.65 ถึงวันที่ 4 ม.ค.66 โดยบูรณาการความร่วมมือกับหน่วยงานภาครัฐ ภาคเอกชน ภายใต้การรณรงค์ “ชีวิตวิถีใหม่ ขับรถอย่างปลอดภัย ไร้อุบัติเหตุ” เพื่อให้ประชาชนเดินทางอย่างสุขใจกับชีวิตวิถีใหม่ ห่างไกลจากอุบัติเหตุ ตลอดช่วงเทศกาลปีใหม่ 2566 รวมถึงเป็นการขับเคลื่อนดำเนินงานตามนโยบายของผู้ว่าราชการกรุงเทพมหานครในด้านปลอดภัยดี อีกทั้งสอดคล้องกับการดำเนินการของศูนย์ปฏิบัติการความปลอดภัยทางถนนกรุงเทพมหานคร
โดย เขตทวีวัฒนาที่มีพื้นที่รอยต่อกับจังหวัดนครปฐม, นนทบุรี มีถนนบรมราชชนนีเป็นถนนสายหลักเส้นทางหนึ่งที่มีผู้ขับขี่ยานพาหนะใช้เป็นเส้นทางเดินทางลงสู่พื้นที่ภาคใต้ในช่วงเทศกาลสำคัญ ได้จัดตั้งจุดบริการประชาชน บริเวณสถานีบริการน้ำมันคาลเท็กซ์ ถนนบรมราชชนนี ฝั่ง(ขาออก) ทางคู่ขนานด้านใน ตั้งแต่วันที่ 29 ธ.ค.65 ถึงวันที่ 1 ม.ค.66 และบริเวณใต้สะพานถนนพุทธมณฑลสาย 3 ถนนบรมราชชนนี ฝั่ง(ขาเข้า) ตั้งแต่วันที่ 2-4 ม.ค.66
ทั้งนี้ ภายในจุดบริการจะมีน้ำดื่มและผ้าเย็น หน่วยแพทย์พยาบาลและเวชภัณฑ์ หน่วยตรวจเช็คสภาพรถเบื้องต้น โดยมีเจ้าหน้าที่ กทม. ตำรวจ และอาสาสมัคร คอยอำนวยความสะดวกด้านการจราจร แนะนำเส้นทางในการเดินทางไปสู่จุดหมายได้อย่างปลอดภัย พร้อมให้ความช่วยเหลือประชาชนตลอด 24 ชั่วโมง นอกเหนือจากจุดบริการเขตทวีวัฒนา ที่อยู่ในเส้นทางที่ประชาชนใช้เดินทางเข้าออกไปยังจังหวัดใกล้เคียง เช่น นนทบุรี, นครปฐม, สมุทรสาคร, กาญจนบุรี และราชบุรี ยังมีอีกจำนวน 11 จุด ประกอบด้วย
เส้นทางเข้าออกเมือง 7 จุด ได้แก่ 
1.บริเวณสถานีบริการน้ำมันบางจาก กม.5+200 ถนนเทพรัตน์ เขตบางนา
2.สถานีบริการน้ำมัน ปตท. กม.12 ถนนพระราม 2 มุ่งหน้ามหาชัย (ฝั่งขาออก) เขตบางขุนเทียน
3.บริเวณสถานีบริการน้ำมันคาลเท็กซ์ ถนนบรมราชชนนี (ฝั่งขาออก) ทางคู่ขนานด้านใน และบริเวณใต้สะพานถนนพุทธมณฑลสาย 3 ถนนบรมราชชนนี (ฝั่งขาเข้า) เขตทวีวัฒนา
4.บริเวณใต้สะพานกลับรถแยกมหานคร เขตหนองจอก
5.สถานีรถไฟดอนเมือง ถนนวิภาวิดีรังสิต (ฝั่งขาออก) เขตดอนเมือง
6.หน้าสำนักงานเขตหนองแขม ถนนเพชรเกษม เขตหนองแขม
7.หน้าสำนักงานเขตลาดกระบัง ถนนลาดกระบัง เขตลาดกระบัง
ด้านสถานีขนส่งผู้โดยสาร 4 จุด ได้แก่
1.สถานีขนส่งผู้โดยสารกรุงเทพฯ (สายใต้ใหม่-ตลิ่งชัน) เขตตลิ่งชัน
2.สถานีขนส่งผู้โดยสารกรุงเทพฯ (สายใต้ปิ่นเกล้า) ถนนบรมราชชนนี เขตบางกอกน้อย
3.สถานีขนส่งผู้โดยสารกรุงเทพฯ (เอกมัย) เขตคลองเตย
4.สถานีขนส่งผู้โดยสารกรุงเทพฯ (จตุจักร) เขตจตุจักร